Deel in Franse kultuurerfenis by musiekfees | News24
Deel in Franse kultuurerfenis by musiekfees
Die sewende Richmond Hill-musiekfees, wat in samewerking met die Alliance Francaise (AF) aangebied word, sal Saterdag plaasvind. Foto: ARGIEF
DIE komende naweek sal die strate van Richmond Hill in die Baai weer van musikante en musiekliefhebbers wemel.
Die sewende Richmond Hill-musiekfees word deur die Alliance Francaise (AF) aangebied om Frankryk se ryke kultuurerfenis met Suid-Afrika te deel.
Die AF is een van die wêreld se grootste Franse leersentrums en het meer as 1 000 organisasies in 134 lande wat sowat 350 000 mense bedien.
In Port Elizabeth is die AF in 1960 gestig om die Franse kultuur op verskeie maniere in die stad te bevorder. Die musiekfees is ook dan op die Fête de la musique, een van Frankryk se bekendste musiekfeeste, geskoei.
Dit bevorder nie nét Franse musiek nie, die fees is ook 'n platform vir plaaslike musikante. Vanjaar sal 30 plaaslike musikante binne loopafstand van mekaar op verskeie verhoë in die strate van Richmond Hill te sien wees.
Amateurs word ook aangemoedig om hul eie vertoning op enige van die sypaadjies vir verbygangers aan te bied.
Die hoogtepunt van die aand sal op die hoofverhoog in Raleighstraat wees wanneer twee internasionale kunstenaars, een uit Frankryk en een van Reunion-eiland, sal optree.
Buiten vir die musiek beloof die fees om 'n koskultuurervaring te wees met eksotiese, maar tog bekostigbare disse wat te koop aangebied word.
Indien die kos en musiek nie genoeg kultuur bied nie, kan die mediastudente van NMMU se perspektief oor die musiekfees besigtig word. Die studente sal elk hul unieke insig oor die fees in 'n reeks foto's vasvang, wat ook te koop aangebied sal word.
Die fees begin Saterdag 10vm. Kaartjies is R20 en kinders onder 12 kry gratis toegang. – CARA-LEE DORFLING